АҞӘА, хәажәкыра 9 - Sputnik. 2020 шықәсазы реиҳа акоррупциа ахьыҟоу Москва акәны иалкаауп ҳәа аҩуеит РИА Новости Апрокуратура хада акоррупциа аҿагылареи азакәан анагӡареи рхылаԥшразы аусбарҭа аиҳабы Виктор Балдин иажәақәа ҵаҵӷәыс иганы.
Москва иашьҭанеиуеит: Ареспублика Ҭаҭарсҭан, Ставропольтәи атәылаҿацә, Московатәи аобласт, Ареспублика Башкорҭосҭан, Краснодартәи атәылаҿацә, Челиабинсктәии Ростовтәии аобластқәа, Ареспублика Даӷьесҭан, Пермтәи атәылаҿацә.
Балдин иажәақәа рыла 2020 шықәсазы реиҳа аҵарҭышагара лаҟәын ҳәа иԥхьаӡоуп: Чукотка, Евреитәи автономтә област, ареспублика Мари Ел, Адыгатәыла, Ингушеҭиа, Тыва, Хакасиа, Мурмансктәи, Костроматәи, Магадантәи аобластқәа.
"Убри аан астатистикатә рбагақәа мацара ирылшом арегионқәа еиҳа ма еиҵа аҵарҭыша ргоит ҳәа рызҳәара. Араҟа еиуеиԥшым афакторқәа ирызхьаԥштәуп. Астатистика акәзар аиҳарак иаанарԥшуа арҭ аҭыԥқәа рҿы азинхьчаратә усбарҭақәа еиҳа ацәгьоурақәа раарԥшразы активла аус шыруоуп", - иҳәеит Апрокуратура хада ахаҭарнак.